Diari Oficial de la Generalitat Valenciana


Sumari del DOGV 3858, del 17-10-2000 (2000/8212)

ORDRE de 6 d'octubre de 2000, de la Conselleria d'Agricultura, Pesca i Alimentació, per la qual s'estableixen ajudes per a la realització d'anàlisis d'aigua, sòls, fulles i residus de plaguicides en produccions agràries obtingudes per mitjà de tècniques d'agricultura integrada.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3858

Data del DOGV
:   17-10-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/8212


Data del document
:   06-10-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a l'agricultura
    * explotació agrària
    * pesticida
    * suport econòmic
    * residu d'insecticida

ORDRE de 6 d'octubre de 2000, de la Conselleria d'Agricultura, Pesca i Alimentació, per la qual s'estableixen ajudes per a la realització d'anàlisis d'aigua, sòls, fulles i residus de plaguicides en produccions agràries obtingudes per mitjà de tècniques d'agricultura integrada. [2000/M8212]
  
En el Decret 121/1995, de 19 de juny, del Govern Valencià, sobre valoració de productes agraris obtinguts per tècniques d'agricultura integrada, es van establir les línies bàsiques per a la promoció per part de la Generalitat Valenciana de la producció i comercialització d'aquests productes.
  
Les tècniques de producció previstes s'adrecen a una agricultura de precisió que ha de regular, entre altres, factors com ara sòl, reg, fertilització i protecció fitosanitària.
  
El control i la utilització òptima d'aquests factors de producció necessitarà la realització d'una major quantitat d'anàlisis que les que habitualment es realitzen en l'àmbit d'una agricultura «tradicional».
  
Per això, i a fi d'aconseguir un desenvolupament òptim i l'efectivitat del Decret 121/1995 esmentat, en l'exercici de competència que se m'atribueix en l'article 35.e) de la Llei 5/1983, de 30 de desembre, del Govern Valencià, en relació amb el Decret 121/1995, de 19 de juny, del Govern Valencià,
  
ORDENE
  
Article 1
  
S'estableix una línia d'ajudes per a la realització d'anàlisis d'aigües, sòls, fulles i residus de plaguicides per a productors, elaboradors, envasadors, i entitats de control i certificació que complisquen les condicions i assumisquen els compromisos establits en el Decret 121/1995, de 19 de juny, del Govern Valencià, en aquesta disposició, en les reglamentacions de cada conreu i en les altres disposicions complementàries i de desenvolupament que es dictaran, i, en tot cas, respecte dels productes agroalimentaris procedents d'explotacions i instal·lacions que practiquen «producció integrada» i es troben incloses en les autoritzacions corresponents.
  
Article 2
  
El tipus de mostres i determinacions que seran auxiliables són les que es detallen en l'annex número 1, les quals podran ser-ho tant si es realitzen totalment com en part. Si l'import és superior al màxim que es fixa, es percebrà únicament aqueste; per contra, si és inferior, es pagarà el cost facturat, tot això sense perjudici de les disposicions de l'article 4.
  
Així mateix, l'import màxim que es percebrà per la totalitat de mostres realitzades en cada exercici econòmic no podrà superar les 500.000 pessetes (3.005,061 euros) en el cas de productors, elaboradors i envasadors, i de 3.000.000 de pessetes (18.030,363 euros) en el cas d'entitats de control i certificació.
  
Article 3
  
Caldrà adreçar les sol·licituds per a optar a aquestes ajudes a la Conselleria d'Agricultura, Pesca i Alimentació, Direcció General d'Innovació Agrària i Ramaderia, en el model que figura en aquesta ordre com a annex número 2, i es presentarà directament allí o de les maneres establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu comú, i aniran acompanyades de la documentació següent:
  
- Document justificatiu d'inscripció en el Registre Oficial de Productors Autoritzats per a la Producció Integrada de la Generalitat Valenciana (només si el sol·licitant és productor, elaborador o envasador).
  
- Document justificatiu d'autorització com a entitat de control i certificació per part de la Conselleria d'Agricultura, Pesca i Alimentació (només si el sol·licitant és una entitat de control i certificació).
  
- Factura del laboratori o dels laboratoris que hagen realitzat l'anàlisi o les anàlisis, amb indicació, almenys, del nombre i tipus d'aquests, i també document que acredite estar reconegut per la Conselleria d'Agricultura, Pesca i Alimentació.
  
- Fotocòpia del document nacional d'identitat i del número d'identificació fiscal (NIF o CIF) del sol·licitant.
  
- Certificat de l'entitat bancària on haja de percebre el sol·licitant l'import de l'ajuda en el qual s'indicarà el codi de l'entitat, la sucursal, la clau i el número de compte.
  
- Document de manteniment de tercers - proveïdors facilitat per l'administració.
  
- Justificants del compliment de les obligacions fiscals i davant la Seguretat Social, de la manera establida en l'Ordre de 30 de maig de 1996, de la Conselleria d'Economia i Hisenda.
  
L'acreditació d'aquests justificants farà referència al moment en què acabe el termini de presentació de les sol·licituds, segons l'article 1 de l'ordre esmentada.
  
El termini d'admissió de sol·licituds finalitzarà el dia 10 d'octubre de cada any de vigència d'aquesta ordre. No obstant això, les anàlisis realitzades amb posterioritat a aquesta data es podran incloure en la sol·licitud de l'any següent.
  
Article 4
  
Les ajudes previstes en aquesta ordre es pagaran a càrrec del programa 542.20, Investigació i tecnologia agrària, línia 2106, del pressupost de la Generalitat Valenciana.
  
L'import global màxim serà publicat anualment d'acord amb les disponibilitats pressupostàries, i el corresponent a 2000 pujarà a 21.973.334 pessetes (94.393,74 euros).
  
En cas que les sol·licituds d'ajuda superen l'import global màxim que s'hi destina, es procedirà a un prorrateig entre les sol·licituds rebudes.
  
Article 5
  
La resolució haurà de produir-se abans del 30 de novembre de cada any.
  
Disposició addicional
  
Es delega en el director general d'Innovació Agrària i Ramaderia l'exercici de la competència de la resolució dels expedients de les ajudes regulades per aquesta ordre.
  
Disposició transitòria
  
El termini de presentació de sol·licituds per a enguany s'amplia fins al 10 de novembre.
  
Disposició derogatòria
  
Queda derogada l'Ordre de 12 de maig de 1998, de la Conselleria d'Agricultura, Pesca i Alimentació, per la qual s'estableixen ajudes per a la realització d'anàlisis d'aigua, sòls, fulles i residus de plaguicides en produccions agràries obtingudes per mitjà de tècniques d'agricultura integrada (DOGV núm. 3.251, de 29.05.1998).
  
Disposició final
  
Primera
  
S'autoritza la Direcció General d'Innovació Agrària i Ramaderia per desenvolupar aquesta ordre.
  
Segona
  
La data d'entrada en vigor serà l'endemà de la publicació en el Diari Oficial de la Generalitat Valenciana.
  
Tercera
  
L'efectivitat del règim d'ajudes establit en aquesta ordre queda supeditat a la declaració de compatibilitat amb el tractat constitutiu de la Comunitat Europea per la comissió.
  
València, 6 d'octubre de 2000
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX I
  
Tipus de determinacions analítiques que poden ser objecte
  
d'ajudes i import màxim que s'estableix
  
El tipus de mostres i determinacions que seran auxiliables són les que més avant s'indiquen, i podran ser-ho tant si es realitzen totalment o en part. Si l'import és superior al màxim que es fixa, es percebrà solament aquest; en cas contrari, si és inferior, se n'abonarà íntegrament el cost.
  
Així mateix, l'import màxim que es percebrà per la totalitat de mostres realitzades en cada exercici econòmic no podrà superar les 500.000 pessetes (3.005,061 euros) en el cas de productors, elaboradors i envasadors, i de 3.000.000 de pessetes (18.030,363 euros) en el cas d'entitats de control i certificació.
  
Sòls
  
Determinacions:
  
\* Textura
  
\* Matèria orgànica
  
\* pH
  
\* Conductivitat
  
\* Fòsfor assimilable
  
\* Potasi assimilable
  
\* Calcària total
  
Ajuda màxima per mostra per al conjunt d'aquestes determinacions: 5.000 pessetes (30,051 euros).
  
Aigües
  
Determinacions:
  
\* Conductivitat
  
\* pH
  
\* Clorurs
  
\* Nitrats
  
Ajuda màxima per mostra per al conjunt d'aquestes determinacions: 3.500 pessetes (21,035 euros).
  
Fulles
  
Determinacions:
  
\* Nitrogen
  
\* Fòsfor
  
\* Potasi
  
\* Calci
  
\* Magnesi
  
\* Ferro
  
\* Coure
  
\* Zinc
  
\* Manganés
  
Ajuda màxima per mostra per al conjunt d'aquestes determinacions: 10.000 pessetes (60,101 euros).
  
Residus de productes fitosanitaris
  
Determinacions:
  
\* Anàlisi multiresidus
  
Ajuda màxima per a aquesta anàlisi, que inclou la identificació dels residus detectats: 30.000 pessetes (180,304 euros).
  
ANNEX II
  
Model de sol·licitud d'ajudes
  
(Nom) ..., amb NIF número ... i domicili al carrer/a la plaça ... de la localitat de ... CP número ...., de la província de ..., actuant en (1) ..., de ..., amb NIF número ... i domiciliat al carrer/a la plaça ..., de la localitat de ..., CP número ..., de la província de ....
  
EXPOSA:
  
(2) Que es troba inscrit en el Registre Oficial de Productors Autoritzats per a la Producció Integrada de la Generalitat Valenciana amb el número ..., secció de:
  
(2) Empreses de producció
  
(2) Elaboradors i envasadors
  
Subsecció (3) .... i vinculat a l'entitat de control i certificació ...
  
(2) Que és empresa de certificació i control reconeguda amb data ....
  
Que ha estat necessari realitzar les anàlisis que s'adjunten a aquesta sol·licitud per al compliment d'allò que s'estableix en el Decret 121/1995, de 19 de juny, del Govern Valencià, i en la resta de disposicions que el despleguen, i per això
  
SOL·LICITA:
  
Sobre la base d'aquesta sol·licitud i la documentació (4) que l'acompanya, acollir-se a les ajudes establides en l'Ordre de ... de la Conselleria d'Agricultura, Pesca i Alimentació.
  
...., .... d ... de 20-
  
(1) Nom propi/representació
  
(2) Indiqueu amb una X allò que pertoque
  
(3) Indiqueu el conreu
  
(4) Documentació que s'adjunta (al dors)
  
CONSELLERA D'AGRICULTURA, PESCA I ALIMENTACIÓ
  
Documentació que s'adjunta
  
- Document justificatiu d'inscripció en el Registre Oficial de Productors Autoritzats per a la Producció Integrada de la Generalitat Valenciana (sols si el sol·licitant és productor, elaborador o envasador).
  
- Document justificatiu d'autorització com a entitat de control i certificació per part de la Conselleria d'Agricultura, Pesca i Alimentació (sols si el sol·licitant és una entitat de control i certificació).
  
- Factura dels laboratoris que hagen realitzat les anàlisis, amb indicació, almenys, del nombre i tipus d'aquestes, així com un document que acredite el fet d'estar reconeguts per la Conselleria d'Agricultura, Pesca i Alimentació.
  
- Fotocòpia del document nacional d'identitat i del número d'identificació fiscal (NIF o CIF) del sol·licitant.
  
- Certificat de l'entitat bancària on el sol·licitant haja de percebre l'import de l'ajuda en el qual s'indique el codi d'entitat, la sucursal, la clau i el número de compte.
  
- Document de manteniment de tercers-proveïdors facilitat per l'administració.
  
- Justificants del compliment de les obligacions fiscals i front a la Seguretat Social, en la forma establida en l'Ordre de 30 de maig de 1996, de la Conselleria d'Economia i Hisenda.